
Άλλη μία πρωτοφανής οδηγία της ΔΔΕ Ανατολικής Θεσσαλονίκης
μακριά από τις ανάγκες των σχολείων
με μοναδικό στόχο την καταπάτηση των εργασιακών δικαιωμάτων των εκπαιδευτικών!
Παράσταση διαμαρτυρίας των ΕΛΜΕ στην ΠΔΕ την Τετάρτη 23/9, στις 2.00μμ
(διευκολυντική στάση εργασίας για τις 2 τελευταίες ώρες)

Η ΔΔΕ Ανατολικής Θεσ/νίκης και η διευθύντρια Ζ. Βαζούρα με ανυπόγραφο μήνυμά της προς τους/τις διευθυντές/ριες των σχολικών μονάδων ζητά «να μην επιτρέπεται η πρόωρη αποχώρησή των μαθητών από το σχολείο (πριν τις 1.30μμ όταν έχουν 6ωρο και τις 2.15μμ όταν έχουν 7ωρο)», ακόμα κι αν δεν έχουν μάθημα και «τους εφιστά την προσοχή για την απαρέγκλιτη τήρηση του εγκεκριμένου ωρολογίου προγράμματος των σχολικών μονάδων», για λόγους δήθεν προστασίας και ασφάλειας των μαθητών.
Είναι απαράδεκτο να καλείς δημόσιους υπαλλήλους να υπογράφουν ότι έλαβαν γνώση σε ένα κείμενο που δεν υπάρχει καμία ένδειξη για την προέλευσή του και βέβαια δεν έχει χαρακτηριστικά εγγράφου.
Τί ζητά; Να δηλώνονται στο πρόγραμμα των μαθητών μαθήματα για τα οποία δεν έχουν προσληφθεί εκπαιδευτικοί, δηλαδή «εικονικά μαθήματα», αντί να υπάρχουν κενά, και τα τμήματα αυτά να αποχωρούν όταν τελειώνει το 6ωρο/7ωρο. Το ίδιο θα συμβαίνει και κάθε φορά που θα απουσιάζουν εκπαιδευτικοί είτε με άδεια, είτε σε προγραμματισμένες δράσεις εκτός σχολείου. Η σύμπτυξη του προγράμματος σε αυτές τις περιπτώσεις προκειμένου κάποια τμήματα να τελειώνουν νωρίτερα δεν θα γίνεται! Ο συνωστισμός παιδιών στο προαύλιο και στους χώρους του σχολείου θα δημιουργήσει επιπλέον προβλήματα, τα οποία θα κληθούμε να αντιμετωπίσουμε στα κενά μας οι εκπαιδευτικοί. Να θυμίσουμε εδώ ότι οι εκπαιδευτικοί στα κενά μεταξύ των μαθημάτων ασχολούνται με τα εξωδιδακτικά καθήκοντα (απουσίες, ενημέρωση γονέων, οργάνωση εορτών και δράσεων, συνεργασία μεταξύ τους, οργάνωση του μαθήματος) και συχνά και με διοικητικά (πρωτόκολλο, πρακτικό κ.ά.) ελλείψει γραμματειακής υποστήριξης στα σχολεία!  
	
Υπόψιν ότι στο ΦΕΚ 1340/2002 - Φ.353.1/324/105657/Δ1/2002 με το οποίο ορίζονται τα καθήκοντα των διευθυντών/ντριών στο άρθρο 29, παρ. 8 αναφέρεται: «Φροντίζει να καλύπτονται οι διδακτικές ώρες σε περίπτωση απουσίας εκπαιδευτικών, τροποποιώντας το ημερήσιο πρόγραμμα διδασκαλίας ή αναθέτοντας την κάλυψη του κενού σε διαθέσιμο εκπαιδευτικό». Η νομολογία ορίζει ότι «διαθέσιμος» εκπαιδευτικός είναι μόνο αυτός/ή που δεν καλύπτει το εβδομαδιαίο του ωράριο.
Υπενθυμίζουμε ότι το εργασιακό ωράριο των εκπαιδευτικών είναι κατ’ ανώτατο όριο, και όχι υποχρεωτικό, 30 ώρες τη βδομάδα (παρ. 8 του άρθρου 13 του ν. 1566/1985, 167 Α΄, όπως έχει τροποποιηθεί με την παρ. 2 του άρθρου 101 του ν. 4823/2021, 136 Α΄. Υφίσταται διάκριση μεταξύ του διδακτικού ωραρίου και του ωραρίου εργασίας, το οποίο σχετίζεται με την ανάθεση ορισμένου διοικητικού έργου: ο εκπαιδευτικός μπορεί να αποχωρήσει μετά το διδακτικό ωράειο, εκτός αν του έχει ανατεθεί συγκεκριμένο έργο ή υπάρχει συνεδρίαση του συλλόγου διδασκόντων.



Με τέτοιου είδους οδηγίες της Διεύθυνσης προς διευθυντές/ντριες επιχειρείται η καταστρατήγηση των εργασιακών δικαιωμάτων μας. Κάτι τέτοιο αποτελεί υπερωριακή απασχόληση και επομένως είναι παράνομη οποιαδήποτε αναπλήρωση, αν δεν δηλωθεί ως υπερωρία. Σε περίπτωση μάλιστα κάποιου ατυχήματος κατά τη διάρκεια αυτών των ωρών, η νομική ευθύνη βαραίνει και τον/την διευθυντή/ντρια του σχολείου και τον/την εκπαιδευτικό.                  
Η στόχευση είναι προφανής: η επιβολή του 30ωρου εργασίας στα σχολεία.

• Απευθυνόμαστε προς τους συναδέλφους και τους Διευθυντές Διευθύντριες των σχολείων να μην υπογράψουν  το συγκεκριμένο κείμενο. 
• Δεν αποδεχόμαστε καμία προφορική και ανεπίσημη εντολή της διοίκησης.
• Υπερασπιζόμαστε ατομικά και συλλογικά, με τους συλλόγους διδασκόντων τα δικαιώματά μας.


ΝΑ ΑΠΟΣΥΡΘΕΙ ΤΩΡΑ ΤΟ ΑΠΑΡΑΔΕΚΤΟ ΕΓΓΡΑΦΟ
Το ΥΠΑΙΘΑ, η ΠΔΕ και οι ΔΔΕ αυτή την περίοδο θα έπρεπε να ασχολούνται με το πώς θα καλυφθούν πραγματικά τα κενά σε εκπαιδευτικούς και όχι να χρησιμοποιούν διάφορα μέσα για κρύψουν το πρόβλημα. Είναι χαρακτηριστικό ότι στην ΔΔΕ Ανατολικής Θεσσαλονίκης δεν έγινε ούτε ένας διορισμός και οι προσλήψεις αναπληρωτών στην Α φάση δεν ήταν επαρκείς. Την ίδια στιγμή η Διεύθυνση προχώρησε μαζικά σε συγχωνεύσεις τμημάτων δημιουργώντας τεχνητή μείωση κενών, εφαρμόζοντας ένα άκρως αντιπαιδαγωγικό μέτρο.
Διεκδικούμε:
- Να καλυφθούν τώρα και στη Β φάση όλα τα κενά και σε όλες τις δομές στα σχολεία.
- Πρόσληψη σε όλα τα σχολεία  μόνιμου διοικητικού προσωπικού (γραμματείς, φύλακες, επιστάτες, κ.ά.).
- Στελέχωση του σχολείου με μόνιμο επιστημονικό και βοηθητικό προσωπικό (ψυχολόγοι, κοινωνικοί  λειτουργοί,  
   νοσηλευτές,  ειδικό βοηθητικό προσωπικό, κλπ).
- Να λειτουργήσει τώρα η Ενισχυτική και Πρόσθετη Διδασκαλία σε όλα τα σχολεία.
- Κανείς εκπαιδευτικός σε περισσότερα από 2 σχολεία, τα οποία θα είναι όμορα.
- Επαναφορά του ωραρίου στα επίπεδα του 2013.

ΥΠΕΡΑΣΠΙΖΟΜΑΣΤΕ ΤΑ ΕΡΓΑΣΙΑΚΑ ΜΑΣ ΔΙΚΑΙΩΜΑΤΑ
ΚΑΙ ΤΟ ΕΚΠΑΙΔΕΥΤΙΚΟ ΜΑΣ ΕΡΓΟ
Όλοι και όλες στη Παράσταση Διαμαρτυρίας των ΕΛΜΕ στην ΠΔΕ   
την Τετάρτη 23/9, στις 2.00μμ

